ambassadesekretær
Store norske leksikon,Samfunn,Politikk og offentlig forvaltning,Internasjonal politikk,Diplomati,Begreper i diplomati
Ambassadesekretær er en underordnet diplomatisk tjenestemann ved en ambassade eller en fast delegasjon til internasjonale organisasjoner. Vedkommende har lavere rang enn ambassaderåd og ministerråd og høyere enn en attaché. Stillingen kan være førstesekretær eller annensekretær, avhengig av tjenestetid. Inntil 1950-årene ble tittelen legasjonssekretær benyttet for denne typen stillinger.
En ambassadesekretær utfører løpende saksbehandleroppgaver ved en utenriksstasjon. Dette kan være politisk og økonomisk rapportering, bistand til norske borgere og norsk næringsliv, pass- og visumsaker, utviklingsbistand, presse- og kulturspørsmål og ulike administrative spørsmål. Normalt er arbeidsoppgavene nærmere angitt i utlysningsteksten når stillingen blir ledig. En ambassadesekretær kan også ha visse lederfunksjoner overfor lokalt ansatt personale.En ambassadesekretær er underlagt ambassadørens instruksmyndighet. Han eller hun kan i ambassadørens sted fungere som chargé d'affaires.En ambassadesekretær må i likhet med andre utsendte tjenestemenn være norsk statsborger. Les mer i Store norske leksikon diplomati ambassade